О Б Р А З Л О Ж Е Њ Е

I УСТАВНИ ОСНОВ

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II РАЗЛОЗИ ЗА ДОНОШЕЊЕ ЗАКОНА

У циљу сарадње ради утврђивања приоритетних, стратешких пројеката за развој Републике Србије, попут капиталних инфраструктурних пројеката и пројеката у области енергетике, 26. новембра 2020. године, закључен је Споразум између Владе Републике Србије и Владе Републике Француске о сарадњи у области спровођења приоритетних пројеката у Републици Србији, са Анексом 1 од 30. марта 2021. године и Анексом 2 од 25. јуна 2024. године („Службени гласник РС – Међународни уговори”, бр. 7/20, 8/21 и 8/24) (у даљем тексту: Споразум).

Наведеним Споразумом предвиђено је, између осталог, да Влада Републике Француске може обезбедити Влади Републике Србије финансијску подршку за набавку суперкомпјутера, за случајеве коришћења вештачке интелигенције (у области одрживе енергије, транспорта, здравља) и за стварање центра изврсности у Републици Србији, као и подршку у управљању пројектима.

За обезбеђивање директног зајма француског Трезора захтева се потписивање финансијског протокола између Владе Републике Србије и Владе Републике Фpанцуске којим ће се омогућити финансирање пројекта развоја рачунара високих перформанси (суперкомпјутер) и вештачке интелигенције (уз учешће Канцеларије за информационе технологије и електронску управу) (у даљем тексту: Пројекат).

Пројекат представља наставак улагања Владе Републике Србије у складу са Националном платформом за вештачку интелигенцију, ради олакшавања развоја и примене технологија вештачке интелигенције, чији је развој дефинисан циљевима и мерама Стратегије развоја вештачке интелигенције у Републици Србији за период од 2020-2025. године, односно 2025-2030. године, као и ради даљег унапређења капацитета вештачке интелигенције у различитим секторима српске привреде.

Законом о буџету Републике Србије за 2025. годину („Службени гласник РС”, број 94/24) предвиђено је задуживање код страних инвестиционих корпорација, фондова и банака за развој вештачке интелигенције у Републици Србији у износу до 42.500.000 евра.

С тим у вези, предвиђена финансијска подршка за финансирање Пројекта обухвата директан зајам француског Трезора у максималном износу од 42.500.000 евра, која, у складу са ОЕЦД Аранжманом о извозним кредитима уз државну подршку (у даљем тексту: „ОЕЦД Аранжман”), представља износ од максимално 85% конкретног извозног уговора.

Предвиђеним износом финансираће се извођење предметног Пројекта, на начин да средства морају бити коришћена за финансирање:

- куповине у Француској француске робе и услуга, за коју су одговорни француски добављачи;

- куповине роба и услуга из Републике Србије или трећих земаља, до вредности од 50% износа ове подршке, при чему су за извршење уговора одговорни француски добављачи и подусловом да државна француска подршка достављена за трошкове који се односе на куповину српских добара и услуга не прелази 50% износа извозног уговора, како је дефинисано ОЕЦД Аранжманом.

Према одредбама Споразума, Влада Републике Француске подноси Влади Републике Србије списак изабраних и квалификованих француских добављача који су изразили интересовање за спровођење Пројекта.

У складу са наведеним, дана 31. марта 2025. године, између Републике Србије - Канцеларије за информационе технологије и електронску управу (у даљем тексту: „Купац”) и Акционарског друштва BULL, са седиштем у Републици Француској, на адреси avenue Jean Jaurès, 78340 Les Clayes-sous-Bois (у даљем тексту: „Продавац”), закључен је Уговор о HPC (суперкомпјутер) и развоју вештачке интелигенције (у даљем тексту: „Комерцијални уговор”), у износу од 50.000.000 евра, којим се прибавља рачунар високих перформанси (суперкомпјутер) са припадајућим и прилагођеним софтвером за унапређење вештачке интелигенције и који ће бити финансиран уз финансијску подршку која се предвиђа предметним финансијским протоколом.

Комерцијалним уговором су дефинисана права, обавеза и дужности уговорних страна у вези са продајом HPC (енг. *High-Performance Computing*) са припадајућим и прилагођеним софтвером и услугама, као и права, обавеза и дужности у вези са пружањем услуга за унапређење вештачке интелигенције у српском екосистему. Поред тога, Комерцијални уговор је подељен на две партије које је Купац обавезан да наручи и предвиђено је да прва уплата аванса буде извршена француском добављачу од стране српског купца у износу од минимум 15% вредности извозног уговора за сваку партију у тренутку њене реализације.

Поред набавке суперкомпјутера, закључивање и реализација Комерцијалног уговора омогућавају развој модела вештачке интелигенције за унапређење јавне управе и коришћење вештачке интелигенције у кључним секторима као што су одржива енергија, транспорт и здравство у Републици Србији.

Закључком Владе 05 Број: 018-13045/2025 од 27. новембра 2025. године, усвојен је текст Финансијског протокола и овлашћен Синиша Мали, први потпредседник Владе и министар финансија, да исти потпише.

III ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Финансијског протокола између Владе Републике Србије и Владе Републике Француске о сарадњи у области финансирања пројекта развоја рачунара високих перформанси (суперкомпјутер) и вештачке интелигенције, који је сачињен у Београду 27. новембра 2025. године, у оригиналу на српском и француском језику.

Одредба члана 2. овог закона садржи текст Финансијског протокола између Владе Републике Србије и Владе Републике Француске о сарадњи у области финансирања пројекта развоја рачунара високих перформанси (суперкомпјутер) и вештачке интелигенције, у оригиналу на српском језику.

Одредбом члана 3. овог закона предвиђа се ступање на снагу овог закона.

IV ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.